PATVIRTINTA

Valstybės įmonės

Tarptautinio Vilniaus oro uosto

generalinio direktoriaus

2010 m. balandžio 8 d. įsakymu

Nr.1R-141



**VALSTYBĖS ĮMONĖS TARPTAUTINIO VILNIAUS ORO UOSTO**

**SUPAPRASTINTŲ VIEŠŲJŲ PIRKIMŲ TAISYKLĖS**

**TURINYS**

Bendrosios nuostatos 2

Supaprastintų pirkimus atlikimas. Supaprastintus pirkimus atliekantys asmenys 3

Supaprastintų pirkimus atlikimas. Pirkimų vertės nustatymas 4

Supaprastintų pirkimų paskelbimas 4

Pirkimo dokumentų rengimas, teikimas, paaiškinimai 5

Reikalavimai pasiūlymų ir paraiškų rengimui 8

Techniniai reikalavimai pirkimo objektui 8

Tiekėjų kvalifikacijos patikrinimas 9

Supaprastintų pirkimų pasiūlymų galiojimas 10

Supaprastinto pirkimo pasiūlymo galiojimo ir sutarties įvykdymo užtikrinimas 11

Vokų su supaprastinto pirkimo pasiūlymais atplėšimas, pasiūlymų nagrinėjimas ir vertinimas 11

Supaprastintų pirkimų būdai ir jų pasirinkimo sąlygos 14

Supaprastintas atviras konkursas 14

Supaprastintas ribotas konkursas 14

Supaprastintos skelbiamos derybos 15

### Supaprastintos neskelbiamos derybos 15

### Supaprastintas konkurencinis dialogas 17

Projekto konkurso organizavimas 18

### Pirkimas apklausos būdu 18

### Mažos vertės pirkimų ypatumai 20

Preliminarioji sutartis 21

### Pirkimo sutartis 22

### Supaprastintų pirkimų ataskaitos 23

1. **BENDROSIOS NUOSTATOS**

1.1.Valstybės įmonės Tarptautinio Vilniaus oro uosto(toliau – TVOU) supaprastintų viešųjų pirkimų taisyklės (toliau – taisyklės) parengtos vadovaujantis Lietuvos Respublikos viešųjų pirkimų įstatymu (Lietuvos Respublikos 2005 m. gruodžio 22 d. įstatymo Nr. X-471 redakcija su vėlesniais pakeitimais ir papildymais) (toliau – Viešųjų pirkimų įstatymas arba VPĮ), kitais viešuosius pirkimus reglamentuojančiais teisės aktais ir reglamentuoja TVOU supaprastintų pirkimų vykdymo tvarką.

1.2. TVOU vadovaudamasi šiomis taisyklėmis vykdo pirkimus:

1.2.1. kurių vertė yra mažesnė už tarptautinių pirkimų verčių ribas, nurodytas 2004 m. kovo 31 d. Europos Parlamento ir Tarybos direktyvoje 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuje, vykdomų pirkimų tvarkos derinimo ar ją keičiančiuose teisės aktuose[[1]](#footnote-1);

1.2.2. paslaugų, nenurodytų VPĮ 2 priedėlio A paslaugų sąraše, pirkimus;

1.2.3. pirkimus atskiroms pirkimo, viršijančio 1.2.1 punkte nurodytas pirkimų ribas, kurių kiekvienos vertė be pridėtinės vertės mokesčio yra mažesnė kaip ribos, nurodytos 2004 m. kovo 31 d. Europos Parlamento ir Tarybos direktyvoje 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuje, vykdomų pirkimų tvarkos derinimo ar ją keičiančiuose teisės aktuose, dalims[[2]](#footnote-2).

1.3. Šios taisyklės netaikomos TVOU vykdomiems pirkimams, kurių vertė yra ne mažesnė kaip tarptautinio pirkimo vertės ribos. Tokius pirkimus TVOU vykdo vadovaudamasi Viešųjų pirkimų įstatymu. Tarptautinio pirkimo vertės ribas ir informaciją apie patikslintas tarptautinio pirkimo vertės ribas skelbia Viešųjų pirkimų tarnyba "Valstybės žinių" priede "Informaciniai pranešimai" ir Centrinėje viešųjų pirkimų informacinėje sistemoje (CVP IS).

1.4. Šios taisyklės taip pat netaikomos prekių, paslaugų ir darbų pirkimams, nurodytiems Viešųjų pirkimų įstatymo 10 straipsnyje.

1.5. Taisyklės nustato supaprastintų pirkimų organizavimo ir planavimo tvarką, supaprastintus pirkimus atliekančius asmenis, supaprastintų pirkimų būdus ir jų atlikimo, pirkimo dokumentų rengimo ir teikimo tiekėjams reikalavimus.

1.6. Atlikdama supaprastintus pirkimus, TVOU vadovaujasi Viešųjų pirkimų įstatymu, šiomis Taisyklėmis, Lietuvos Respublikos civiliniu kodeksu (Žin., 2000, Nr. [74-2262](http://www3.lrs.lt/cgi-bin/preps2?a=107687&b=)) (toliau – CK), kitais įstatymais ir poįstatyminiais teisės aktais, taip pat atsižvelgiant į visuomenės poreikius socialinėje srityje, aplinkos apsaugos reikalavimus, vadovaujamasi Viešųjų pirkimų įstatymu, Lietuvos Respublikos Vyriausybės 2007 m. rugpjūčio 8 d. nutarimo Nr. 804 „Dėl nacionalinės žaliųjų pirkimų įgyvendinimo programos patvirtinimo“ (Žin., 2007, Nr. 90-3573), kitų teisės aktų nuostatomis.

1.7. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų. priimant sprendimus dėl pirkimo dokumentų sąlygų, vadovaujamasi racionalumo principu. TVOU atlieka supaprastintus pirkimus teikdamas prioritetą elektroninėmis priemonėmis atliekamoms pirkimo procedūroms. Jei šiose taisyklėse reglamentuojami supaprastinti pirkimai gali būti atliekami ir elektronine forma VPT administruojamomis priemonėmis, pirkimai turi būti vykdomi naudojantis elektroninėmis priemonėmis, kad ne mažiau kaip pusė visų TVOU kalendoriniais metais vykdomų pirkimų, skaičiuojant pagal pirkimo vertę, būtų vykdomi elektroninėmis priemonėmis.

1.8. TVOU vykdomuose supaprastintuose pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys ar tokių asmenų grupės. Pasiūlymui (projektui) pateikti ūkio subjektų grupė neprivalo įsteigti juridinio asmens. TVOU gali reikalauti, kad ūkio subjektų jungtinės grupės pasiūlymą (projektą) pripažinus geriausiu ir perkančiajai organizacijai pasiūlius sudaryti pirkimo–pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

1.9. Supaprastinto pirkimo pradžią ir pabaigą apibrėžia Viešųjų pirkimų įstatymas.

1.10. Pagrindinės šiose taisyklėse vartojamos sąvokos atitinka Viešųjų pirkimų įstatymo sąvokas.

1.11. TVOU, Viešojo pirkimo komisija, jos nariai ar ekspertai, Pirkimų organizatoriai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams, negali tretiesiems asmenims atskleisti TVOU pateiktos tiekėjo informacijos, kurios konfidencialumą nurodė tiekėjas, išskyrus atvejus, kai informacijos atskleidimas yra privalomas pagal Lietuvos Respublikos teisės aktus. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai.

1.12. TVOU, teikdama technines specifikacijas tiekėjams, vertindama jų kvalifikaciją, atlikdama kandidatų kvalifikacinę atranką ir sudarydama pirkimo sutartis, gali taikyti reikalavimus, kurie apsaugotų jos teikiamos informacijos konfidencialų pobūdį.

1.13. Šios taisyklės galioja supaprastintiems pirkimams, pradėtiems iki 2011-01-01. Po 2011-01-01 šios taisyklės, jei nėra pakeistos, galioja tiek, kiek neprieštarauja Viešųjų pirkimų įstatymo reikalavimams.

1.14. TVOU supaprastinto pirkimo tvarką bei pirkimo vykdymo sąlygas, kiek jų nereguliuoja šios taisyklės ir VPĮ, nustato konkretaus viešojo pirkimo dokumentuose. Įvertinusi konkretaus viešo pirkimo ypatumus (objekto specifiką, sutarties įvykdymo terminus ir kt.) Perkančioji organizacija turi teisę viešą pirkimą vykdyti pasirinkdama bet kurį iš 12.1 punkte numatytų pirkimo būdų. Tokiu atveju TVOU teisė pasirinkti pirkimo būdą nėra ribojama šiose taisyklėse numatytų pirkimo būdo pasirinkimo sąlygų. Esant bet kokio pobūdžio prieštaravimams tarp šio ir kitų taisyklių punktų, turi būti vadovaujamasi šiuo punktu.

1. **SUPAPRASTINTUS PIRKIMUS ATLIEKANTYS ASMENYS**

2.1. TVOU supaprastintus pirkimus organizuoja, atlieka generalinio direktoriaus įsakymu paskirta viešųjų pirkimų komisija (toliau – Komisija). Mažos vertės pirkimus vykdo generalinio direktoriaus įsakymu paskirtas (-i) Pirkimo organizatorius(-iai) šių taisyklių 20 skyriuje nustatyta tvarka.

2.2. Skiriant Komisijos pirmininką, narius, Pirkimų organizatorius, vykdančius pirkimus, turi būti atsižvelgiama į jų ekonomines, technines, teisines žinias, Viešųjų pirkimų įstatymo bei kitų pirkimus reglamentuojančių teisės aktų išmanymą. Komisijos pirmininku, jos nariais, Pirkimų organizatoriais, atliekančiais pirkimus TVOU, gali būti skiriami tik nepriekaištingos reputacijos asmenys, kurie vykdo pavestas užduotis tik pasirašę nešališkumo deklaraciją ir konfidencialumo pasižadėjimą.

2.3. TVOU generalinis direktorius turi teisę priimti sprendimą pavesti supaprastintą pirkimą vykdyti Pirkimo organizatoriui arba Komisijai neatsižvelgdamas į pagal šias taisykles atliekamo pirkimo vertę. Tuo pačiu metu atliekamiems keliems supaprastintiems pirkimams TVOU generalinio direktoriaus įsakymu gali būti sudarytos kelios atskiros Komisijos ar paskirti keli Pirkimo organizatoriai.

2.4. Komisija dirba pagal TVOU generalinio direktoriaus įsakymu patvirtintą Komisijos darbo reglamentą. Komisijai turi būti nustatytos užduotys ir suteikti visi užduotims vykdyti reikalingi įgaliojimai. Komisija sprendimus priima savarankiškai.

2.5. TVOU gali vykdyti supaprastintus pirkimus per centrinę perkančiąją organizaciją arba iš jos (jei centrinė perkančioji organizacija sudariusi atitinkamų prekių, paslaugų ar darbų preliminariąsias sutartis). Siūlymą pirkti per centrinę perkančiąją organizaciją arba iš jos TVOU generaliniam direktoriui gali teikti pirkimo iniciatorius, Komisija ar pirkimo organizatorius.

2.6. TVOU supaprastinto pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Tokiu atveju įgaliotajai organizacijai nustatomos užduotys ir suteikiami visi įgaliojimai toms užduotims vykdyti.

2.7. TVOU turi teisę nutraukti supaprastintą pirkimą, jeigu atsirado aplinkybių, kurių nebuvo galima numatyti (perkamas objektas tapo nereikalingas, nėra lėšų už jį apmokėti ir pan.). Sprendimą dėl supaprastinto pirkimo procedūrų nutraukimo priima Komisija pirkimo iniciatoriaus teikimu arba savo iniciatyva. Sprendimą dėl mažos vertės pirkimo nutraukimo priima Pirkimo organizatorius.

1. **SUPAPRASTINTŲ PIRKIMŲ ORGANIZAVIMAS, PLANAVIMAS**

**PIRKIMŲ VERTĖS NUSTATYMAS**

3.1. Pirkimo iniciatorius (TVOU struktūrinių padalinių vadovai, arba kiti struktūrinių padalinių darbuotojai, atsakingi už pirkimo paraiškų bei techninių specifikacijų rengimą) dėl pirkimo atlikimo pateikia Komisijai ar Pirkimo organizatoriui pirkimo paraišką, kurioje turi nurodyti šias pagrindines pirkimo sąlygas ir informaciją:

3.1.1.pirkimo objektą ir jo techninę specifikaciją, t.y. pirkimo objekto pavadinimą ir jo apibūdinimą, nurodant perkamų prekių, paslaugų ar darbų savybes, kokybės ar kitus reikalavimus, reikalingą prekių, paslaugų ar darbų kiekį ar apimtį, atsižvelgiant į visą pirkimo sutarties trukmę su galimais pratęsimais;

3.1.2. BVPŽ kodą;

3.1.3. planuojamą maksimalią šio pirkimo vertę;

3.1.4. siūlomus minimalius tiekėjų kvalifikacinius reikalavimus;

3.1.5. prekių pristatymo ar paslaugų bei darbų atlikimo terminus, pirkimo sutarties trukmę, kitas reikalingas sutarties sąlygas;

3.1.6. kitą reikalingą informaciją.

3.2. Komisija arba Pirkimo organizatorius, priklausomai nuo to, kurio kompetencijoje yra konkretus pirkimas, gavęs pirkimo iniciatoriaus pirkimo paraišką, organizuoja supaprastintą pirkimą šiose taisyklėse nustatyta tvarka.

3.3. Prieš organizuojant supaprastintą pirkimą, Komisija arba Pirkimo organizatorius turi nustatyti maksimalią pirkimo vertę bei parinkti tinkamą pirkimo būdą.

3.3. Prekių, paslaugų ir darbų pirkimo vertė apskaičiuojama vadovaujantis Viešųjų pirkimų įstatyme nustatyta tvarka ir Viešųjų pirkimų tarnybos direktoriaus 2003 m. vasario 26 d. įsakymu Nr. 1S-26 patvirtinta Numatomo viešojo pirkimo vertės nustatymo metodika (Žin., 2003, Nr. 22-949; 2006, Nr. 12-454) su vėlesniais pakeitimais.

1. **SUPAPRASTINTŲ PIRKIMŲ PASKELBIMAS**

4.1 TVOU viešai skelbia apie visus supaprastintus pirkimus, vykdomus supaprastinto atviro konkurso, supaprastinto riboto konkurso ir supaprastintų skelbiamų derybų, supaprastinto konkurencinio dialogo ir supaprastinto projekto konkurso būdu.

4.2. Apie skelbiamą supaprastintą pirkimą TVOU skelbia Centrinėje viešųjų pirkimų informacinėje sistemoje (toliau – CVP IS). Skelbimo paskelbimo diena yra skelbimo paskelbimo data CVP IS. Skelbimus TVOU pateikia Viešųjų pirkimų tarnybai pagal jos nustatytus skelbiamos informacijos privalomuosius reikalavimus, standartines formas bei skelbimų teikimo tvarką. Papildomai skelbimai gali būti skelbiami TVOU interneto svetainėje, kitur internete, leidiniuose ar kitomis priemonėmis. TVOU užtikrina, kad šie skelbimai būtų paskelbti ne anksčiau negu CVP IS, o to paties skelbimo turinys visur būtų tapatus. Už skelbimo turinį atsakinga TVOU.

4.3. Apie supaprastintus pirkimus, atliekamus kitais šių taisyklių nustatytais būdais ir atvejais, skelbti neprivaloma.

 4.4. Vykdant supaprastintus pirkimus apie sudarytą ar nesudarytą pirkimo sutartį Viešųjų pirkimų tarnybai skelbimas teikiamas VPĮ 74 straipsnyje numatyta tvarka.

1. **PIRKIMO DOKUMENTŲ RENGIMAS, TEIKIMAS, PAAIŠKINIMAI**

5.1. Supaprastinto pirkimo dokumentus (toliau – pirkimo dokumentai) pagal pirkimo iniciatoriaus pateiktą pirkimo paraišką rengia Komisija arba Pirkimo organizatorius, priklausomai nuo to, kieno kompetencijoje yra konkretaus supaprastinto pirkimo organizavimas ir vykdymas. Pirkimo dokumentus rengiantys asmenys turi teisę gauti iš TVOU darbuotojų visą informaciją, reikalingą pirkimo dokumentams parengti ir supaprastinto pirkimo procedūroms atlikti. Pirkimo dokumentai rengiami atsižvelgiant į pasirinktą supaprastinto pirkimo būdą.

5.2. Prireikus, numatomo pirkimo dokumentus (techninius reikalavimus pirkimo objektui, darbų vykdymo projektus ir kt.) rengti gali būti TVOU generalinio direktoriaus įsakymu sudaroma darbo grupė.

5.3. Parengtas supaprastinto pirkimo sąlygas tvirtina TVOU generalinis direktorius, jo nesant – TVOU generalinio direktoriaus pavaduotojas, o jo nesant – asmuo, paskirtas laikinai einančiu TVOU generalinio direktoriaus pareigas.

5.4. Pirkimo dokumentai gali būti nerengiami, kai pirkimas atliekamas apklausos būdu apklausą vykdant žodžiu.

5.5. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

5.6 Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o TVOU nupirkti savo poreikius atitinkančias prekes, paslaugas ir/ar darbus.

5.7. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti supaprastintame pirkime ar sudaryti sąlygas dalyvauti tik konkretiems tiekėjams.

5.8. Pirkimo dokumentuose, atsižvelgiant į pasirinktą supaprastinto pirkimo būdą, pateikiama ši

informacija:

5.8.1. nuoroda į TVOU supaprastintų pirkimų taisykles, kuriomis vadovaujantis vykdomas supaprastintas pirkimas (šių taisyklių pavadinimas, patvirtinimo data, visų pakeitimų datos);

5.8.2. jei apie supaprastintą pirkimą buvo skelbta, nuoroda į skelbimą;

5.8.3. TVOU darbuotojų, kurie įgalioti palaikyti ryšį su tiekėjais, pareigos, vardai, pavardės, adresai, telefonų ir faksų numeriai;

5.8.4. pasiūlymų pateikimo terminas (data, valanda ir minutė) ir vieta;

5.8.5. pasiūlymų ir (ar) paraiškų, rengimo ir pateikimo reikalavimai; jeigu numatoma pasiūlymus ir (ar) paraiškas priimti naudojant elektronines priemones, atitinkančias Viešųjų pirkimų įstatymo nuostatas, – informacija apie reikalavimus, būtinus pasiūlymams ir (ar) paraiškoms pateikti elektroniniu būdu, įskaitant ir kodavimą (šifravimą);

5.8.6. pasiūlymo galiojimo terminas;

5.8.7. prekių, paslaugų, darbų ar projekto pavadinimas, kiekis (apimtis), prekių tiekimo, paslaugų teikimo ar darbų atlikimo terminai;

5.8.8. reikalavimas pateikti Lietuvos Respublikos Vyriausybės įgaliotos institucijos nustatytos formos tiekėjo deklaraciją, kurioje nurodoma, kad tiekėjas nedavė ir neketina duoti Komisijos nariams, ekspertams, TVOU (įgaliotosios organizacijos) vadovams, valstybės tarnautojams (darbuotojams) ar kitų tiekėjų atstovams pinigų, dovanų, nesuteikė jokių paslaugų ar kitokio atlygio už sudarytas ar nesudarytas sąlygas, susijusias su palankiais veiksmais laimėti pirkimus; su kokiais ūkio subjektais tiekėjas yra susijęs Lietuvos Respublikos konkurencijos įstatyme nustatytais būdais, ir patvirtinama, kad jeigu vienas ar keli iš jo nurodytų ūkio subjektų, su kuriais jis yra susijęs, dalyvauja pirkime ir pateikia savarankišką pasiūlymą (pasiūlymus), tiekėjas šiame pirkime veikia nepriklausomai nuo jų ir jie laikytini konkurentais; kad tiekėjas nedalyvauja Lietuvos Respublikos konkurencijos įstatyme nurodytuose draudžiamuose susitarimuose ir susitarimuose, pažeidžiančiuose Viešųjų pirkimų įstatyme nurodytus principus;

5.8.9. techninė specifikacija;

5.8.10. informacija, ar pirkimo objektas skirstomas į dalis, kurių kiekvienai bus sudaroma pirkimo sutartis arba preliminarioji sutartis, ir ar leidžiama pateikti pasiūlymus parduoti tik vienai pirkimo objekto daliai, vienai ar kelioms dalims, ar visoms dalims; pirkimo objekto dalių, dėl kurių gali būti pateikti pasiūlymai, apibūdinimas;

5.8.11. informacija, ar leidžiama pateikti alternatyvius pasiūlymus, šių pasiūlymų reikalavimai;

5.8.12. jeigu numatoma tikrinti kvalifikaciją – tiekėjų kvalifikacijos reikalavimai, tarp jų ir reikalavimai atskiriems bendrą pasiūlymą ir (ar) paraišką pateikiantiems tiekėjams; gali būti reikalaujama, kad tiekėjas savo pasiūlyme nurodytų, kokius subrangovus ir kokiai pirkimo daliai atlikti jis ketina pasitelkti;

5.8.13. jeigu numatoma riboti tiekėjų skaičių – kvalifikacinės atrankos kriterijai bei tvarka, mažiausias kandidatų, kurie bus atrinkti ir pakviesti pateikti pasiūlymus, skaičius;

5.8.14. dokumentų sąrašas ir informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus;

5.8.15. informacija, kaip turi būti apskaičiuota ir išreikšta pasiūlymuose nurodoma kaina;

5.8.16. informacija, kad pasiūlymai bus vertinami litais. Jeigu pasiūlymuose kainos nurodytos užsienio valiuta, jos bus perskaičiuojamos litais pagal Lietuvos banko nustatytą ir paskelbtą lito ir užsienio valiutos santykį paskutinę pasiūlymų pateikimo termino dieną;

5.8.17. kur ir kada (diena, valanda ir minutė) bus atplėšiami vokai ar susipažįstama su elektroninėmis priemonėmis pateiktais pasiūlymais (toliau vadinama vokų su pasiūlymais atplėšimu);

5.8.18. vokų su pasiūlymais atplėšimo ir pasiūlymų nagrinėjimo procedūros, taip pat informacija, ar tiekėjams leidžiama dalyvauti vokų su pasiūlymais atplėšimo procedūroje;

5.8.19. pasiūlymų vertinimo kriterijai, kiekvieno jų svarba bendram įvertinimui, vertinimo taisyklės ir procedūros. Pirkimo dokumentuose nurodomas kiekvienam ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, turi būti nurodyti pirkimo dokumentuose taikomų kriterijų svarbos eiliškumas mažėjančia tvarka;

5.8.20. pirkimo (preliminariosios) sutarties svarbiausios sąlygos (kainos ar kainodaros taisyklės, atsiskaitymo tvarka, atlikimo terminai, sutarties nutraukimo tvarka ir kitos sąlygos pagal Viešųjų pirkimų įstatymą) arba pirkimo sutarties projektas;

5.8.21. jei reikalaujama – pasiūlymų galiojimo užtikrinimo ir (ar) pirkimo sutarties įvykdymo užtikrinimo reikalavimai;

5.8.22. jei reikalaujama, kad ūkio subjektų grupė, kurios pasiūlymas bus pripažintas laimėjusiu, įgytų tam tikrą teisinę formą – teisinės formos reikalavimai;

5.8.23. būdai, kuriais tiekėjai gali prašyti pirkimo dokumentų paaiškinimų;

5.8.24. pasiūlymų keitimo ir atšaukimo tvarka;

5.8.25. informacija, ar su projekto konkurso laimėtoju (laimėtojais) bus sudaroma pirkimo sutartis; informacija, ar tiekėjams bus mokama kompensacija, nutraukus projekto konkursą; informacija apie projekto konkurso laimėtojui (laimėtojams) ar dalyviams skiriamus prizus ar kitus apdovanojimus (kai tai taikoma); terminas, iki kada nelaimėję projektai turi būti grąžinti projekto konkurso dalyviams;

5.8.26. gali būti reikalaujama, kad tiekėjas savo pasiūlyme nurodytų, kokius subrangovus ir kokiai pirkimo daliai atlikti jis ketina pasitelkti. Toks reikalavimas nekeičia pagrindinio tiekėjo atsakomybės dėl numatomos sudaryti pirkimo sutarties įvykdymo;

5.8.27. pranešimas, kad esant šių taisyklių 13.2 punkte nurodytoms sąlygoms, TVOU iki preliminarios eilės patvirtinimo pasilieka teisę nutraukti supaprastintą atvirą konkursą ir pradėti neskelbiamas derybas.

5.8.28. būdas, kaip tiekėjai bus informuojami apie pasiūlymų eilę, sprendimą sudaryti pirkimo sutartį su laimėjusio pasiūlymo tiekėju;

5.8.29. kita reikalinga informacija apie pirkimo sąlygas ir procedūras.

5.9. Pirkimo dokumentų sudėtinė dalis yra skelbimas apie supaprastintą pirkimą. Skelbimuose esanti informacija vėliau papildomai gali būti neteikiama (kituose pirkimo dokumentuose pateikiama nuoroda į atitinkamą informaciją skelbime).

5.10. Kai supaprastintas pirkimas vykdomas skelbiamų ar neskelbiamų derybų būdu, pirkimo dokumentuose gali būti pateikiama ne visa taisyklių 5.8 punkte nurodyta informacija. Vykdant supaprastintą pirkimą apklausos būdu pirkimo dokumentai gali būti nerengiami, kai apklausa vykdoma žodžiu

5.11. TVOU pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbia CVP IS kartu su skelbimu apie pirkimą. Jeigu pirkimo dokumentų neįmanoma paskelbti CVP IS, TVOU pirkimo dokumentus tiekėjui pateikia kitomis priemonėmis. Skelbime apie pirkimą turi būti nurodytas interneto adresas, jei pirkimo dokumentai skelbiami papildomai internete. Pirkimo dokumentai negali būti teikiami (skelbiami papildomai internete) anksčiau nei apie supaprastintą pirkimą paskelbta CVP IS.

5.12. Vykdant supaprastintą pirkimą neskelbiamų derybų būdu, kartu su kvietimu pateikti pasiūlymus pirkimo dokumentai tiekėjui pateikiami tuo atveju, jei tokie dokumentai buvo parengti. Jei vykdant supaprastintą pirkimą neskelbiamų derybų būdu atskiri pirkimo dokumentai nerengiami, supaprastintam pirkimui atklikti reikalinga informacija nurodoma kvietime pateikti pasiūlymą.

5.13. Pirkimo dokumentai tiekėjams turi būti teikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino, nustatyto pirkimo dokumentuose, pabaigos. Kai pirkimo dokumentai skelbiami CVP IS ir interneto svetainėje, papildomai jie gali būti neteikiami.

5.14. Tiekėjas gali paprašyti, kad TVOU paaiškintų pirkimo dokumentus. Komisija arba Pirkimo organizatorius atsako į kiekvieną tiekėjo rašytinį prašymą paaiškinti pirkimo dokumentus, jeigu prašymas gautas ne vėliau kaip prieš 4 darbo dienas iki pirkimo pasiūlymų pateikimo termino pabaigos. Komisija arba Pirkimo organizatorius į gautą prašymą atsako ne vėliau kaip per 3 darbo dienas nuo jo gavimo dienos. Pirkimo dokumentų paaiškinimai (patikslinimai) tiekėjams pateikiami elektroninėmis priemonėmis. Atsakant tiekėjui, kartu siunčiami paaiškinimai ir visiems kitiems tiekėjams, kuriems pateikti pirkimo dokumentai, bet nenurodoma, iš ko gautas prašymas duoti paaiškinimą. Atsakymas siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.

5.15. Nesibaigus pasiūlymų pateikimo terminui, Komisija arba Pirkimo organizatorius savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

5.16. Jeigu rengiamas susitikimas su tiekėju, surašomas susitikimo protokolas. Protokole fiksuojami visi susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams taisyklių 5.14 punkte nustatyta tvarka.

5.17. Jeigu pirkimo dokumentų paaiškinimai (patikslinimai) negali būti pateikti taisyklių 5.14 punkte nustatytais terminais, privaloma perkelti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. Komisija arba Pirkimo organizatorius turi atsižvelgti į tai, kad kai kuriais atvejais po pirkimo dokumentų paaiškinimo (patikslinimo) susidomėjimą dalyvauti pirkime gali parodyti nauji tiekėjai (pavyzdžiui, sumažinus kvalifikacijos reikalavimus), dėl ko pasiūlymų pateikimo terminą reikėtų nustatyti tokį, kad šie tiekėjai spėtų kreiptis pirkimo dokumentų ir parengti pasiūlymus.

5.18. Pranešimai apie kiekvieną pirkimo pasiūlymų pateikimo termino nukėlimą išsiunčiami visiems tiekėjams, kuriems buvo pateikti pirkimo dokumentai. Jei pirkimo dokumentai skelbiami internete, ten pat paskelbiama apie termino nukėlimą. Šių taisyklių 4 skyriuje nurodytuose leidiniuose apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų pateikimo termino nukėlimą nebus pažeisti pirkimų principai.

1. **REIKALAVIMAI PASIŪLYMŲ IR PARAIŠKŲ RENGIMUI**

6.1. Pirkimo dokumentuose nustatant pasiūlymų (projektų) ir paraiškų rengimo ir pateikimo reikalavimus, turi būti nurodyta, kad:

6.1.1. pasiūlymas (projektas) ir paraiška turi būti pateikiami raštu ir pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas (projektas) ar paraiška – pateikti su saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus;

6.1.2. ne elektroninėmis priemonėmis teikiami pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos);

6.1.3. jeigu TVOU numato pasiūlymus vertinti pagal ekonomiškai naudingiausio pasiūlymo vertinimo kriterijų, vertinant ekspertinių vertinimų metodais, – tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją bei dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (pasiūlymų pateikimo termino pabaigos). Reikalavimas pasiūlymą pateikti dvejuose vokuose netaikomas pirkimą atliekant skelbiamų derybų būdu, neskelbiamų derybų ar apklausos būdu, kai pirkimo metu gali būti deramasi dėl pasiūlymo sąlygų;

6.1.4. ne elektroninėmis priemonėmis supaprastintam projekto konkursui teikiami projektai pateikiami užklijuotoje pakuotėje su ant pakuotės užrašytu projekto devizu (trumpu projekto idėjos apibūdinimu). Kartu su projektu pateikiamas atskiras užklijuotas vokas su užrašytu tuo pačiu devizu. Voke turi būti įdėtas projekto devizo šifras – tiekėjo pavadinimas, kodas, buveinės adresas, telefono bei fakso numeriai ir projekto galiojimo užtikrinimo dokumentai (jeigu buvo reikalaujama). Supaprastinto atviro projekto konkurso atveju į šį voką įdedami tiekėjų kvalifikaciją patvirtinantys dokumentai;

6.1.5. pirkimo dokumentuose gali būti nustatyta, kad pasiūlymo (atskirų pasiūlymo dalių) lapai turi būti sunumeruoti, susiūti siūlu, kuris neleistų nepažeidžiant susiuvimo į pasiūlymą įdėti naujus, išplėšti esančius lapus ar juos pakeisti. Tokiu atveju pasiūlymo paskutiniojo lapo antroje pusėje siūlas užklijuojamas popieriaus lapeliu, ant kurio pasirašo tiekėjas arba jo įgaliotas asmuo. Pasiūlymo paskutinio lapo pusėje nurodomas pasirašančiojo asmens vardas, pavardė ir pareigos, pasiūlymo lapų skaičius. Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas.

6.2. Pirkimo dokumentuose nustatant pasiūlymų (projektų) ir paraiškų rengimo ir pateikimo reikalavimus, gali būti nurodyta, kad tiekėjas gali pateikti tik vieną pasiūlymą (po vieną pasiūlymą kiekvienai pirkimo daliai), išskyrus atvejus, kai pirkimo dokumentuose leidžiama pateikti alternatyvius pasiūlymus. Jeigu pirkimas suskirstytas į atskiras dalis, pagrįstais atvejais gali būti nurodyta, kad tiekėjas gali teikti pasiūlymą tik vienai ar kelioms ar visoms pirkimo dalims.

1. **TECHNINIAI REIKALAVIMAI PIRKIMO OBJEKTUI**

7.1. Atliekant supaprastinus pirkimus, išskyrus mažos vertės pirkimus, techninė specifikacija rengiama vadovaujantis Viešųjų pirkimų įstatyme nustatyta tvarka. Tačiau rengiant techninę specifikaciją mažos vertės pirkimams turi būti užtikrintas Viešųjų pirkimų įstatyme nurodytų principų laikymasis.

7.2. Kiekviena perkama prekė, paslauga ar darbai turi būti aprašyti aiškiai ir nedviprasmiškai, aprašymas negali diskriminuoti tiekėjų bei turi užtikrinti jų konkurenciją.

7.3. Techninė specifikacija nustatoma nurodant standartą, techninį reglamentą ar normatyvą arba nurodant pirkimo objekto funkcines savybes, ar apibūdinant norimą rezultatą arba šių būdų deriniu. Šios savybės bei reikalavimai turi būti tikslūs ir aiškūs, kad tiekėjai galėtų parengti tinkamus pasiūlymus, o TVOU įsigyti reikalingų prekių, paslaugų ar darbų.

7.4. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pvz. našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais („ne daugiau kaip ....“, „ne mažiau kaip ....“) arba reikšmių diapazonais („nuo .... iki....“). Tik pagrįstais atvejais reikšmės gali būti nurodomos tiksliai („turi būti lygu ...“).

7.5. Jeigu kartu su paslaugomis perkamos prekės ir (ar) darbai, su prekėmis – paslaugos, darbai, o su darbais – prekės, paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

7.6. Jei leidžiama pateikti alternatyvius pasiūlymus, nurodomi minimalūs reikalavimai, kuriuos šie pasiūlymai turi atitikti. Alternatyvūs pasiūlymai negali būti priimami, vertinant mažiausios kainos kriterijumi.

7.7. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto. Šiuo atveju privaloma nurodyti, kad savo savybėmis lygiaverčiai pirkimo objektai yra priimtini, įrašant žodžius „arba lygiavertis”.

7.8. Techninė specifikacija gali apimti ir aplinkos apsaugos reikalavimus. Pirkimo dokumentuose galima nustatyti tam tikrus reikalavimus, pavyzdžiui, gamybos būdui ar pagrindinėms naudojamoms medžiagoms (maisto produktai neapdoroti kenksmingomis medžiagomis, tam tikra naudojamų medžiagų dalis pagaminta iš perdirbtų žaliavų, energija pagaminta iš atsinaujinančių energijos šaltinių) arba tam tikrų produktų grupių arba paslaugų poveikiui aplinkai. TVOU, nustatydama reikalavimus, gali remtis standartais ar ekologiniais ženklais. Šiuo atveju ji nurodo standartuose ar ekologiniuose ženkluose keliamus reikalavimus pirkimo objekto savybėms ir kaip atitikimą šiems reikalavimams priima oficialių institucijų išduotus dokumentus ar gamintojo patvirtinimą.

7.9. Teisės aktuose nustatytiems prekių, darbų ar paslaugų atitikimui privalomiesiems techniniams reikalavimams gali būti paprašyta pateikti oficialių institucijų išduotus dokumentus (jei tokie išduodami).

7.10. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas, ar paprašyti tiekėjo leidimo apžiūrėti pirkimo objektą ar pareikalauti, kad teikėjo pateiktą informaciją įvertintų nepriklausomi ekspertai.

1. **TIEKĖJŲ KVALIFIKACIJOS PATIKRINIMAS**

8.1. Siekiant įsitikinti, ar tiekėjas bus pajėgus įvykdyti pirkimo sutartį, vadovaujantis Viešųjų pirkimų įstatyme nustatyta tvarka ir atsižvelgiant į Viešųjų pirkimų tarnybos direktoriaus 2003 m. spalio 20 d. įsakymu Nr. 1S-100 patvirtintas Tiekėjų kvalifikacijos vertinimo metodines rekomendacijas (Žin., 2003, Nr. 103-4623; Žin., 2007, Nr. 66-2595) (aktualią jų redakciją), pirkimo dokumentuose nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas.

8.2. Tiekėjų kvalifikacijos neprivaloma tikrinti, kai:

8.2.1. jau vykdytame supaprastintame pirkime visi gauti pasiūlymai neatitiko pirkimo dokumentų reikalavimų arba buvo pasiūlytos per didelės perkančiajai organizacijai nepriimtinos kainos, o pirkimo sąlygos iš esmės nekeičiamos ir į neskelbiamų derybų būdu atliekamą pirkimą kviečiami visi pasiūlymus pateikę tiekėjai, atitinkantys TVOU nustatytus minimalius kvalifikacijos reikalavimus;

8.2.2. dėl techninių, meninių priežasčių ar dėl objektyvių aplinkybių tik konkretus tiekėjas gali patiekti reikalingas prekes, pateikti paslaugas ar atlikti darbus ir nėra jokios kitos alternatyvos;

8.2.3. kai TVOU pagal ankstesnę pirkimo sutartį iš kokio nors tiekėjo pirko prekių, paslaugų ir darbų ir nustatė, kad iš jo tikslinga pirkti papildomai, su sąlyga, kad ankstesnieji pirkimai buvo efektyvūs, tiekėjas tinkamai vykdė pirkimo sutarties sąlygas ir techninė kvalifikacija buvo patikrinta vykdant ankstesnį pirkimą;

### 8.2.4. perkamos literatūros, mokslo ir meno kūrinių autorių, atlikėjų ar jų kolektyvo paslaugos;

### 8.2.5. perkamos kompiuterinės programos, licencijos;

### 8.2.7. perkamos darbuotojų mokymo paslaugos;

### 8.2.9. perkamos licencijos naudotis bibliotekiniais dokumentais ar duomenų (informacinėmis) bazėmis;

### 8.2.10. perkami muziejų eksponatai, archyviniai ir bibliotekiniai dokumentai,prenumeruojami laikraščiai, dienraščiai, periodiniai leidiniai ir žurnalai;

### 8.2.11. perkami meno kūriniai, dovanos ir suvenyrai;

### 8.2.12. perkami maisto produktai, smulkios buitinės apyvokos prekės;

8.2.13. perkamos prekės, gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

8.2.14. prekių biržoje perkamos kotiruojamos prekės;

8.2.15. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

8.2.16. už prekes atsiskaitoma pagal patvirtintus tarifus (pvz., šaltas vanduo, dujos, elektra ir pan.);

8.2.17. perkamos prekės iš valstybės rezervo;

8.2.18. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

8.2.19. dėl aplinkybių, kurių nebuvo galima numatyti, paaiškėja, kad yra reikalingi papildomi darbai, paslaugos ar prekės, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo, o papildomi darbai, paslaugos ar prekės perkamos iš to paties tiekėjo;

8.2.20. mažos vertės pirkimų atveju;

8.2.21. atliekant pirkimus apklausos būdu, kai tiekėjo kvalifikacija TVOU gali būti patikrinta kitais teisėtais būdais.

8.2.22. kai tiekėjas yra įrašytas į oficialų patvirtintų teikėjų sąrašą.

1. **SUPAPRASTINTŲ PIRKIMŲ PASIŪLYMŲ GALIOJIMAS**

9.1. Pasiūlymas galioja jame tiekėjo nurodytą laiką. Šis laikas turi būti ne trumpesnis, negu yra nustatyta pirkimo dokumentuose. Jeigu pasiūlyme nenurodytas jo galiojimo laikas, laikoma, kad pasiūlymas galioja tiek, kiek nustatyta pirkimo dokumentuose.

9.2. Kol nesibaigė pasiūlymų galiojimo laikas, TVOU gali prašyti, kad tiekėjai pratęstų jų galiojimą iki konkrečiai nurodyto laiko. Tiekėjas gali atmesti tokį prašymą neprarasdamas teisės į savo pasiūlymo galiojimo užtikrinimą. Tiekėjas, kuris sutinka pratęsti savo pasiūlymo galiojimo laiką ir apie tai raštu praneša perkančiajai organizacijai, pratęsia pasiūlymo galiojimo užtikrinimo terminą arba pateikia naują pasiūlymo galiojimo užtikrinimą. Jeigu tiekėjas neatsako į TVOU prašymą pratęsti pasiūlymo galiojimo užtikrinimo terminą, jo nepratęsia arba nepateikia naujo pasiūlymo užtikrinimo, laikoma, kad jis atmetė prašymą pratęsti savo pasiūlymo galiojimo terminą.

9.3. Kol nesuėjo pasiūlymų pateikimo terminas, tiekėjas gali pakeisti arba atšaukti savo pasiūlymą neprarasdamas teisės į savo pasiūlymo galiojimo užtikrinimą. Toks pakeitimas arba pranešimas, kad pasiūlymas atšaukiamas, pripažįstamas galiojančiu, jeigu TVOU jį gavo prieš pasiūlymų pateikimo terminą.

# **10. Supaprastinto pirkimo pasiūlymo galiojimo ir sutarties įvykdymo užtikrinimas**

10.1. Pirkimo dokumentuose gali būti nurodyta, kad tiekėjai užtikrintų pirkimo pasiūlymų galiojimą ir privalo būti nurodyta, kad tiekėjas užtikrintų pirkimo sutarties įvykdymą CK nustatytais prievolių įvykdymo užtikrinimo būdais. TVOU, atlikdama viešąjį pirkimą elektroninėmis priemonėmis, gali nustatyti, kad pasiūlymo galiojimo ir pirkimo sutarties įvykdymo užtikrinimas pateikiamas elektroniniu būdu.

10.2. Pirkimo dokumentuose turi būti nustatyti reikalavimai pasiūlymo galiojimo ir pirkimo sutarties įvykdymo užtikrinimams (būdams ir sąlygoms).

10.3. Negalima atmesti pasiūlymo galiojimo užtikrinimo ir pirkimo sutarties įvykdymo užtikrinimo remiantis tuo, kad šiuos užtikrinimus suteikė ne Lietuvos Respublikos ūkio subjektas, jeigu toks pasiūlymo galiojimo užtikrinimas ir pirkimo sutarties įvykdymo užtikrinimas bei jį pateikęs tiekėjas atitinka pirkimo dokumentuose nustatytus reikalavimus.

10.4. Prieš pateikdamas pasiūlymo galiojimo užtikrinimą arba prieš pateikdamas pirkimo sutarties įvykdymo užtikrinimą, tiekėjas gali prašyti TVOU patvirtinti, kad jis sutinka priimti jo siūlomą pasiūlymo galiojimo užtikrinimą arba pirkimo sutarties įvykdymo užtikrinimą. Tokiu atveju TVOU privalo duoti tiekėjui atsakymą ne vėliau kaip per 3 darbo dienas nuo prašymo gavimo dienos. Šis patvirtinimas iš TVOU neatima teisės atmesti pasiūlymo galiojimo užtikrinimą arba pirkimo sutarties įvykdymo užtikrinimą, gavus informacijos, kad pasiūlymo galiojimą ar pirkimo sutarties įvykdymą užtikrinantis ūkio subjektas tapo nemokus ar neįvykdė įsipareigojimų perkančiajai organizacijai arba kitiems ūkio subjektams, ar netinkamai juos vykdė.

# **11. Vokų su supaprastinto pirkimo pasiūlymais atplėšimas, pasiūlymų nagrinėjimas ir vertinimas**

11.1. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti vokai su pasiūlymais neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejones dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams.

11.2. Vokus su pasiūlymais atplėšia, pasiūlymus nagrinėja ir vertina supaprastintą pirkimą atliekantis Pirkimo organizatorius ar Komisija. Kai pirkimą vykdo Pirkimo organizatorius, tiekėjai vokų atplėšimo procedūroje nedalyvauja.

11.3. Kai pirkimą vykdo Komisija, vokai su pasiūlymais atplėšiami Komisijos posėdyje. Posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, išskyrus atvejus, kai supaprastinto pirkimo metu gali būti deramasi dėl pasiūlymo sąlygų ir tokiame pirkime dalyvauti kviečiami keli tiekėjai, turi teisę dalyvauti visi pasiūlymus pateikę tiekėjai arba jų atstovai. Kai supaprastintam pirkimui pasiūlymus leidžiama pateikti vien tik CVP IS priemonėmis, tiekėjų atstovai į vokų atplėšimo posėdį nekviečiami, o su vokų atplėšimo metu skelbtina informacija supažindinami CVP IS priemonėmis.

11.4. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose Komisijos posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai TVOU patikrina, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus TVOU privalo raštu pranešti visiems tiekėjams, kartu nurodyti antro vokų su pasiūlymais atplėšimo posėdžio laiką ir vietą. Jeigu TVOU, patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų įstatyme nustatyta tvarka.

11.5. Atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai. Ši nuostata netaikoma, kai pasiūlymas perduodamas elektroninėmis priemonėmis.

11.6. Komisija vokų atplėšimo procedūros rezultatus įformina protokolu.

11.7. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

 11.7.1. pasiūlymą pateikusio tiekėjo pavadinimas;

 11.7.2. kai pasiūlymai vertinami pagal mažiausios kainos kriterijų – pasiūlyme nurodyta kaina;

 11.7.3. kai pasiūlymai vertinami pagal ekonomiškai naudingiausio pasiūlymo vertinimo kriterijų – pasiūlyme nurodyta kaina ir pagrindinės techninės pasiūlymo charakteristikos. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus;

 11.7.4. kai pasiūlymai vertinami pagal ekonomiškai naudingiausio pasiūlymo vertinimo kriterijų ir prašoma pateikti pasiūlymus dviejuose vokuose (vertinant ekspertinių vertinimų metodais), vokų su pasiūlymais, kuriuose yra techniniai pasiūlymo duomenys, atplėšimo procedūroje skelbiamos pagrindinės techninės pasiūlymo charakteristikos, o vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina;

 11.7.5. ar pasiūlymas pasirašytas tiekėjo ar jo įgalioto asmens, o elektroninėmis priemonėmis teikiamas pasiūlymas – pateiktas su saugiu elektroniniu parašu;

 11.7.6. kai reikalaujama:

 11.7.6.1 ar yra pateiktas pasiūlymo galiojimo užtikrinimas;

 11.7.6.2. ar pateiktas pasiūlymas yra susiūtas, sunumeruotas;

 11.7.6.3. ar pasiūlymas paskutinio lapo antroje pusėje patvirtintas tiekėjo ar jo įgalioto asmens parašu, ar nurodytas pasirašančio asmens vardas, pavardė, pareigos bei pasiūlymą sudarančių lapų skaičius;

 11.7.7. kai pasiūlymai pateikiami elektroninėmis priemonėmis – ar pasiūlymas pateiktas TVOU nurodytomis elektroninėmis priemonėmis, ar iki pasiūlymų pateikimo termino pabaigos niekas negalėjo peržiūrėti pasiūlyme pateiktos informacijos.

11.8. Jei pirkimas susideda iš atskirų pirkimo dalių, 11.7.1 – 11.7.4 punktuose nurodyta informacija, o jei reikia, ir kita 11.7 punkte nurodyta informacija skelbiama dėl kiekvienos pirkimo dalies. Tokia informacija turi būti nurodoma ir vokų atplėšimo posėdžio protokole.

11.9. Vokų su pasiūlymais atplėšimo metu Komisija turi leisti posėdyje dalyvaujantiems suinteresuotiems tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

11.10. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiekėjams, jeigu jie to pageidauja. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija TVOU negali atskleisti tiekėjo pasiūlyme esančios konfidencialios informacijos.

11.11. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

11.12. TVOU, nagrinėdama pasiūlymus:

 11.12.1. tikrina tiekėjų pasiūlymuose pateiktų kvalifikacinių duomenų atitikimą pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs, privaloma prašyti tiekėjo juos patikslinti;

 11.12.2. tikrina, ar pasiūlymas atitinka pirkimo dokumentuose nustatytus reikalavimus;

 11.12.3. radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per TVOU nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

 11.12.4. jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laiko kainą, nurodytą žodžiais;

 11.12.5. kai pateiktame pasiūlyme nurodoma neįprastai maža kaina, turi teisę, o ketindama atmesti pasiūlymą – privalo, pareikalauti iš tiekėjo raštiško kainos sudėtinių dalių pagrindimo;

 11.12.6. tikrina, ar pasiūlytos ne per didelės kainos.

 11.13. Iškilus klausimams dėl pasiūlymų turinio TVOU gali prašyti, kad dalyviai pateiktų paaiškinimus nekeisdami pasiūlymo. Esant reikalui, tiekėjai ar jų atstovai gali būti kviečiami į Komisijos posėdį, pranešant, į kokius klausimus jie turės atsakyti.

11.14. TVOU atmeta pasiūlymą, jeigu:

 11.14.1. tiekėjas neatitiko minimalių kvalifikacijos reikalavimų;

 11.14.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, perkančiajai organizacijai prašant, nepatikslino jų;

 11.14.3. pasiūlymas neatitiko pirkimo dokumentuose nustatytų reikalavimų;

 11.14.4. buvo pasiūlyta neįprastai maža kaina ir tiekėjas TVOU prašymu nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos;

 11.14.5. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, perkančiajai organizacijai nepriimtinos kainos.

 11.15. Dėl 11.14 punkte nurodytų priežasčių neatmesti pasiūlymai vertinami vadovaujantis vienu iš šių kriterijų:

 11.15.1. ekonomiškai naudingiausio pasiūlymo, kai pirkimo sutartis sudaroma su dalyviu, pateikusiu perkančiajai organizacijai naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, – paprastai kokybės, kainos, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, efektyvumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Pasiūlymų vertinimo kriterijais negalima pasirinkti tiekėjų kvalifikacijos kriterijų;

 11.15.2. mažiausios kainos.

11.16. Supaprastinto projekto konkursui pateikti projektai gali būti vertinami pagal TVOU nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

11.17. TVOU, pagal pirkimo dokumentuose nustatytus vertinimo kriterijus ir tvarką įvertinusi pateiktus dalyvių pasiūlymus, nustato pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai vertinant ekonomiškai naudingiausio pasiūlymo vertinimo kriterijumi, kelių tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių tiekėjų kaina yra vienoda, sudarant pasiūlymų eilę, pirmesnis į šią eilę įrašomas tiekėjas, kurio vokas su pasiūlymais įregistruotas anksčiausiai. Laimėjusiu pasiūlymu pripažįstamas pirmuoju pasiūlymų eilėje esantis pasiūlymas.

11.18. TVOU apie pasiūlymų eilę nedelsdama turi pranešti kiekvienam pasiūlymą pateikusiam dalyviui faksu arba elektroniniu paštu, kitomis elektroninėmis priemonėmis. Šis reikalavimas netaikomas, kai pirkimas vykdomas žodžiu.

11.19. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal 11.14 punkto nuostatas.

# **12. Supaprastintų pirkimų būdai ir jų pasirinkimo sąlygos**

12.1. Pirkimai atliekami šiais būdais:

 12.1.1. supaprastinto atviro konkurso;

 12.1.2. supaprastinto riboto konkurso;

 12.1.3. supaprastintų skelbiamų derybų;

 12.1.4. supaprastintų neskelbiamų derybų;

12.1.5. supaprastinto konkurencinio dialogo;

12.1.6. supaprastinto projekto konkurso;

 12.1.7. apklausos.

# **13. Supaprastintas atviras konkursas**

 13.1. TVOU pirkimą supaprastinto atviro konkurso būdu gali atlikti visais atvejais, jei šis būdas yra tikslingas ir proporcingas pirkimo objektui ir pirkimo objektui keliamiems reikalavimams. Laikoma, kad supaprastintas atviras konkursas yra netikslingas, kai atliekami mažos vertės pirkimai.

 13.2. Jei supaprastintam atviram konkursui gauti mažiau kaip trys konkurso dokumentų reikalavimus atitinkantys pasiūlymai, iki preliminarios eilės patvirtinimo pranešusi visiems dalyviams, pirkimo komisija turi teisę nutraukti konkurso procedūras ir pradėti neskelbiamas supaprastintas derybas su visais supaprastinto atviro konkurso dalyviais iš esmės nekeisdama konkurso sąlygų.

 13.3. Vykdant supaprastintą atvirą konkursą, dalyvių skaičius neribojamas. Apie pirkimą skelbiama šiose taisyklėse nustatyta tvarka.

 13.4. Supaprastintame atvirame konkurse derybos tarp TVOU ir dalyvių yra draudžiamos.

 13.5. Pasiūlymų pateikimo terminas negali būti trumpesnis negu 10 darbo dienų nuo skelbimo apie supaprastintą pirkimą paskelbimo CVP IS dienos. Jeigu TVOU po paskelbimo apie supaprastintą pirkimą sudaro galimybę tiekėjams elektroninėmis priemonėmis be apribojimų ir tiesiogiai susipažinti su visais pirkimo dokumentais ir jeigu skelbime apie supaprastintą pirkimą nurodo interneto adresą, kuriuo galima susipažinti su šiais dokumentais, taip pat skubos atveju ar vykdant įprastus supaprastintus pirkimus, kai pirkimo objekto charakteristikos rinkoje visuotinai žinomos, pasiūlymų pateikimo terminas gali būti sutrumpintas ne daugiau kaip iki 7 darbo dienų.

 13.6. Jei supaprastinto atviro konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.

# **14. Supaprastintas ribotas konkursas**

14.1. Supaprastintas ribotas konkursas vykdomas dviem etapais:

#### 14.1.1. skelbimu apie supaprastintą ribotą konkursą tiekėjai kviečiami pateikti paraiškas dalyvauti pirkime ir nurodyti informaciją apie savo kvalifikaciją. TVOU remdamasi paskelbtais kvalifikaciniais kriterijais atrenka tuos kandidatus, kurie bus kviečiami pateikti pasiūlymus;

#### 14.1.2. vadovaujantis pirkimo dokumentuose nustatytomis sąlygomis, nagrinėja, vertina ir palygina pakviestų dalyvių pateiktus pasiūlymus.

 14.2. Paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie supaprastintą pirkimą paskelbimo CVP IS dienos.

 14.3. Pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo tiekėjams dienos.

 14.4. TVOU skelbime apie supaprastintą pirkimą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 5.

### 14.5. TVOU, nustatydama atrenkamų kandidatų skaičių, kvalifikacinės atrankos kriterijus ar tvarką, privalo laikytis šių reikalavimų:

#### 14.5.1. turi būti užtikrinta reali konkurencija, kvalifikacinės atrankos kriterijai turi būti aiškūs ir nediskriminuojantys;

#### 14.5.2. kvalifikacinės atrankos kriterijai turi būti nustatyti Viešųjų pirkimų įstatymo 35–38 straipsnių pagrindu.

14.6. Kvalifikacinė atranka turi būti atliekama tik iš tų kandidatų, kurie atitinka TVOU nustatytus minimalius kvalifikacijos reikalavimus.

14.7. Pateikti pasiūlymus turi būti pakviesta ne mažiau kandidatų, negu TVOU nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, TVOU pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus. Konkurso metu TVOU negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

# **15. Supaprastintos skelbiamos derybos**

###  15.1. Supaprastintų skelbiamų derybų pirkimo būdas gali būti taikomas visiems pirkimams, nurodytiems šių taisyklių 1.2 punkte, nepriklausomai nuo jokių kitų papildomų sąlygų.

###  15.2. Supaprastintos skelbiamos derybos vykdomos dviem etapais:

###  15.2.1. Pirmajame etape TVOU kviečia tiekėjus (rangovus) pateikti paraiškas dalyvauti skelbiamose supaprastintose derybose. Paraiškų pateikimo terminą kiekvienu konkrečiu atveju, atsižvelgdama į pirkimo objekto sudėtingumą, specifiką bei realų laiką, reikalingą paraiškoms parengti ir jas pateikti, nustato TVOU. Supaprastintų skelbiamų derybų pirkimo dokumentuose galima nustatyti ne trumpesnį kaip 7 darbo dienų paraiškų pateikimo terminą, kuris skaičiuojamas nuo skelbimo apie pirkimą paskelbimo CVP IS dienos.

###  15.2.2. Antrajame etape pagal paraiškose nurodytus tiekėjų (rangovų) kvalifikacinius duomenis nustatoma, kurie iš tiekėjų (rangovų) bus pakviesti pateikti pasiūlymus. Pasiūlymų pateikimo terminą kiekvienu konkrečiu atveju nustato pirkimo komisija. Šis terminas negali būti trumpesnis kaip 7 dienos nuo kvietimo pateikti pasiūlymus išsiuntimo tiekėjams (rangovams) dienos.

###  15.3. Gavus pasiūlymus yra vykdomos derybos dėl pateiktų pasiūlymų sąlygų, siekiant geriausio rezultato. Vykdant derybas turi būti laikomasi šalių komercinių interesų konfidencialumo principo, šalys neturi teisės tretiesiems asmenims atskleisti jokios su kainomis ar kitomis pasiūlymo sąlygomis susijusios informacijos, visiems derybų dalyviams turi būti taikomi vienodi reikalavimai ir suteikiamos vienodos galimybės ir pateikiama vienoda informacija; teikdama informaciją perkančioji organizacija neturi diskriminuoti vienų tiekėjų kitų naudai.

###  15.4. Derybos su kiekvienu teikėju vedamos atskirai. Derybos ir jų rezultatai protokoluojamos, protokolą pasirašo Komisijos pirmininkas ir tiekėjas ar jo įgaliotas atstovas. Derybų išdavoje tiekėjų suformuluoti ir užprotokoluoti pasiūlymai yra laikytini galutiniais supaprastintų skelbiamų derybų pasiūlymais.

###  15.5. Galutiniai pasiūlymai vertinami pagal supaprastintų skelbiamų derybų pirkimo dokumentuose nurodytus vertinimo kriterijus.

# **16. Supaprastintos neskelbiamos derybos**

###  16.1. Supaprastintų neskelbiamų derybų būdu prekės, paslaugos ar darbai gali būti perkami esant bent vienai iš šių sąlygų:

###  16.1.1. supaprastintame pirkime, apie kurį buvo skelbta, nebuvo pateikta nė vieno pasiūlymo arba nebuvo nė vieno keliamus reikalavimus atitinkančio pasiūlymo, arba nė vienas dalyvis neatitiko kvalifikacijos reikalavimų, arba gauti mažiau kaip trys supaprastinto pirkimo dokumentų reikalavimus atitinkantys pasiūlymai ir dėl to TVOU nutraukė pirkimo procedūras, o pirkimo sąlygos iš esmės nekeičiamos;

16.1.2. supaprastintame pirkime, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės, Perkančiajai organizacijai nepriimtinos kainos, o pirkimo sąlygos iš esmės nesikeičia, ir pirkime dalyvauti kviečiami visi pasiūlymus pateikę tiekėjai, atitinkantys nustatytus minimalius kvalifikacijos reikalavimus.

###  16.1.3. perkamos prekės, paslaugos ar darbai reikalingi tik mokslo, eksperimentų, studijų, mokslinio ar techninio tobulinimo tikslais, jeigu nesiekiama gauti pelno arba padengti mokslo, eksperimentavimo, studijų, mokslinio ar techninio tobulinimo išlaidų, su sąlyga, kad toks pirkimas neribos konkurencijos vėlesniuose tokiuose pirkimuose;

###  16.1.4. dėl techninių ar meninių priežasčių prekes, paslaugas ar darbus gali patiekti (atlikti) tik konkretus tiekėjas arba tiekėjas, kuris turi išimtines teises gaminti (tiekti, atlikti) šias prekes, darbus arba paslaugas, ir nėra kitos alternatyvos;

###  16.1.5. pirkimai atliekami pagal sudarytą preliminariąją sutartį;

###  16.1.6. TVOU pagal ankstesnę pirkimo sutartį iš kokio nors tiekėjo pirko prekių ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis, arba siekiant iš dalies pakeisti turimas ir įprastines prekes arba įrenginius arba padidinti turimų prekių kiekius arba įrenginius, kai, pakeitus tiekėją, perkančiajai organizacijai reikėtų įsigyti medžiagų, turinčių kitokias technines charakteristikas, ir dėl to atsirastų nesuderinamumas arba per didelių techninių eksploatacijos ir priežiūros sunkumų;

###  16.1.7. TVOU pagal ankstesnę pirkimo sutartį iš kokio nors tiekėjo pirko paslaugų ir nustatė, kad iš jo tikslinga pirkti papildomai, perkamos paslaugos to paties pobūdžio kaip ir anksčiau suteiktos paslaugos, ir jeigu ankstesnieji pirkimai buvo efektyvūs, iš esmės nesikeičia paslaugų teikimo sąlygos, o dėl paslaugų specifikos ir teikėjo įgytos patirties teikiant paslaugas alternatyvūs pirkimai būtų neefektyvūs ar reikalautų papildomų TVOU lėšų;

###  16.1.8. prekių biržoje perkamos kotiruojamos prekės;

###  16.1.9. yra trumpalaikės sąlygos, leidžiančios reikalingas prekes ir paslaugas įsigyti už daug mažesnę negu rinkos kainą;

###  16.1.10. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

###  16.1.11. perkamos paslaugos po projekto konkurso iš konkurso laimėtojo arba vieno iš jų. Pastaruoju atveju į derybas kviečiami visi laimėtojai;

###  16.1.12. dėl aplinkybių, kurių nebuvo galima numatyti, paaiškėja, kad reikalingi papildomos prekės, paslaugos ar darbai, kurie nebuvo įrašyti į anksčiau sudarytą pirkimo sutartį, ir tokio pirkimo sutarties ir visų kitų papildomai sudarytų pirkimo sutarčių vertė neviršija 50 procentų pagrindinės pirkimo sutarties vertės;

###  16.1.13. iš esamo tiekėjo perkamos naujos prekės, paslaugos ar darbai, tokie pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta supaprastinto atviro konkurso būdu, kurio metu buvo atsižvelgta į tokių papildomų pirkimų vertę, o apie galimybę pirkti papildomai buvo nurodyta skelbime apie pirkimą;

###  16.1.14. atliekami mažos vertės pirkimai, TVOU nustatytais atvejais; 16.1.15. perkamos paslaugos, nurodytos Viešųjų pirkimų įstatymo 2 priedėlio B paslaugų sąraše;

###  16.1.16. perkamos paslaugos, nurodytos Viešųjų pirkimų įstatymo 2 priedėlio A paslaugų sąraše;

###  16.1.17. Atliekant šių taisyklių 1.2.4 punkte numatytus pirkimus.

###  16.2. Vykdant pirkimą supaprastintu neskelbiamų derybų būdu TVOU raštu kviečia jos pasirinktą tiekėją (tiekėjus) pateikti pasiūlymą supaprastintoms neskelbiamoms deryboms.

###  16.3. Supaprastintus pirkimus supaprastintu neskelbiamų derybų būdu vykdo, minimalų supaprastintose neskelbiamose derybose kviestinių dalyvių skaičių bei minimalų pasiūlymo pateikimo terminą kiekvienu konkrečiu atveju nustato Komisija.

###  16.4. Supaprastintų neskelbiamų derybų atveju Komisijos sprendimu tiekėjų kvalifikacija gali būti netikrinama, pirkimo dokumentuose gali būti pateikta ne visa informacija, nurodyta taisyklių 5.8 punkte, jei ji konkrečiu atveju nėra objektyviai būtina.

###  16.5. Neskelbiamų supaprastintų derybų atveju, pasirinktų šių taisyklių 13.2 punkte nurodytu atveju, supaprastintų neskelbiamų derybų dokumentai yra supaprastintų atviro ar riboto konkursų dokumentai, kiek jie neprieštarauja derybų esmei.

###  16.6. Komisija derybas su kiekvienu tiekėju turi vesti atskirai. Vykdant derybas turi būti laikomasi šalių komercinių interesų konfidencialumo principo, šalys neturi teisės tretiesiems asmenims atskleisti jokios su kainomis ar kitomis pasiūlymo sąlygomis susijusios informacijos.

###  16.7. Visiems derybų dalyviams turi būti taikomi vienodi reikalavimai ir suteikiamos vienodos galimybės ir pateikiama vienoda informacija; teikdama informaciją perkančioji organizacija neturi diskriminuoti vienų tiekėjų kitų naudai.

###  16.8. Komisija, atsižvelgdama į aplinkybes, gali priimti sprendimą vesti derybas su tiekėju faksimilinio ir (ar) elektroninio ryšio priemonėmis.

###  16.9. Derybų rezultatai įforminami derybų protokolu, kuri pasirašo Komisijos primininkas ir tiekėjas ar jo įgaliotas atstovas.

# **17. Supaprastintas konkurencinis dialogas**

17.1. Jeigu TVOU mano, kad ypač sudėtingų pirkimų neįmanoma atlikti atviro arba riboto konkurso būdu, tokiems pirkimams atlikti gali būti taikomas konkurencinis dialogas. Pirkimą supaprastinto konkurencinio dialogo būdu atlieka Komisija. Komisija, atlikdama pirkimą supaprastinto konkurencinio dialogo būdu:

 17.1.1. šiose taisyklėse nustatyta tvarkaskelbia apie supaprastintą pirkimą. Skelbime apie supaprastintą pirkimą ir (arba) aprašomajame dokumente TVOU nurodo savo poreikius ir reikalavimus;

 17.1.2. vadovaudamasi paskelbtais kvalifikacijos kriterijais ir 14.5 ir 14.6 punktuose nustatyta tvarka atrenka kandidatus ir kviečia juos pradėti supaprastintą konkurencinį dialogą. Kandidatams, kurie nekviečiami dalyvauti dialoge, pranešama apie atrankos rezultatus;

 17.1.3. pradeda ir tęsia dialogą tol, kol gali nustatyti TVOU poreikius atitinkantį vieną ar kelis sprendinius;

 17.1.4. baigusidialogą, apie tai praneša dalyvavusiems tiekėjams ir prašo pateikti galutinius pasiūlymus tų tiekėjų, kurių sprendiniai atitiko TVOU poreikius. Tiekėjams, kurie nekviečiami pateikti pasiūlymo, pranešama, kokių tiekėjų sprendiniai pasirinkti, nurodomos esminės jų pasirinkimo priežastys;

 17.1.5. įvertina pateiktus pasiūlymus pagal kriterijus, nurodytus skelbime apie supaprastintą pirkimą ar aprašomajame dokumente, ir pasirenka ekonomiškai naudingiausią pasiūlymą.

 17.2. Vykdant pirkimą supaprastinto konkurencinio dialogo būdu ribojamas kandidatų, kurie bus pakviesti dialogo, skaičius. TVOU skelbime apie supaprastintą pirkimą nurodo mažiausią kviečiamų dialogo kandidatų skaičių, kuris negali būti mažesnis kaip 3 kandidatai, ir, jei reikia, didžiausią jų skaičių. TVOU dialogo turi pakviesti ne mažiau kandidatų, negu TVOU nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, TVOU kviečia dialogo visus kandidatus, kurie atitinka keliamus minimalius kvalifikacijos reikalavimus. Pirkimo metu TVOU negali kviesti dalyvauti pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

 17.3 Vykdant pirkimą supaprastinto konkurencinio dialogo būdu gali būti nustatomos viena po kitos einančios pakopos, kad būtų galima, vadovaujantis skelbime apie supaprastintą pirkimą ar aprašomajame dokumente nurodytais kriterijais, laipsniškai mažinti konkurencinio dialogo metu aptariamų sprendinių skaičių. Skelbime apie supaprastintą pirkimą turi būti nurodyta, ar bus pasinaudota šia galimybe.

 17.4. Vykdant pirkimą supaprastinto konkurencinio dialogo būdu turi būti laikomasi šių sąlygų:

 17.4.1. pasiūlymai vertinami taikant tik ekonomiškai naudingiausio pasiūlymo vertinimo kriterijų;

 17.4.2. esminiai skelbime apie supaprastintą pirkimą arba aprašomajame dokumente pateikti elementai negali būti keičiami;

 17.4.3. atrinkti kandidatai dalyvauti dialoge kviečiami raštu ir vienu metu;

 17.4.4. dialogas vedamas su kiekvienu tiekėju atskirai. Tretiesiems asmenims negali būti atskleista jokia dialogo metu iš tiekėjo gauta informacija be šio sutikimo, taip pat tiekėjas negali būti informuojamas apie susitarimus, pasiektus su kitais tiekėjais. Dialogo metu visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija. Dialogo eiga turi būti protokoluojama. Dialogo protokolą turi pasirašyti Komisijos pirmininkas ir dalyvio, su kuriuo vestas dialogas, įgaliotas atstovas;

 17.4.5. galutiniai pasiūlymai turi būti rengiami kiekvieno iš tiekėjų, kurie kviečiami pateikti pasiūlymus, dialogo metu pateiktų ir patikslintų sprendinių pagrindu. Galutiniai pasiūlymai turi apimti visus būtinus ir pirkimui atlikti reikalingus elementus. TVOU dalyvių gali prašyti galutinius pasiūlymus paaiškinti, patikslinti ir smulkiai apibūdinti, tačiau toks paaiškinimas, patikslinimas, smulkus apibūdinimas arba papildoma informacija negali pakeisti pasiūlymo esmės arba dalyvavimo dialoge reikalavimų, iškreipti ar apriboti konkurencijos ir diskriminuoti tiekėjų;

 17.4.6. TVOU gali prašyti ekonomiškai naudingiausią pasiūlymą pateikusio tiekėjo paaiškinti pasiūlymo aspektus arba patvirtinti pasiūlyme pateiktus įsipareigojimus su sąlyga, kad dėl to nebus pakeisti esminiai pasiūlymo ar kvietimo pateikti pasiūlymą reikalavimai ir tai nesukels pavojaus iškreipti konkurenciją ar neturės įtakos diskriminacijai atsirasti.

 17.4.7. paraiškų dalyvauti supaprastintame konkurenciniame dialoge pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS dienos.

 17.5. TVOU konkurencinio dialogo dalyviams gali nustatyti prizus ir pinigines išmokas.

# **18. Projekto konkurso organizavimas**

18.1. Projekto konkursas organizuojamas vadovaujantis Projekto konkurso organizavimo taisyklėmis, Patvirtintomis Lietuvos Respublikos aplinkos ministro 2003 m. vasario 25 d. įsakymu Nr. 97 (Žin., 2003, Nr. [22-941](http://www3.lrs.lt/cgi-bin/preps2?a=206024&b=)).

# **19. Pirkimas apklausos būdu**

19.1. Supaprastintas pirkimas apklausos būdu vykdomas šiame taisyklių skyriuje nustatytais atvejais ir tvarka. Vykdant supaprastintą pirkimą apklausos būdu, kreipiamasi į vieną ar kelis tiekėjus, prašoma pateikti pasiūlymus pagal keliamus reikalavimus.

19.2. Vykdant supaprastintą pirkimą apklausos būdu (apklausą vykdant raštu), Komisija arba Pirkimo organizatorius, nepažeisdami viešųjų pirkimų principų, turi teisę derėtis su tiekėjais dėl pasiūlymų kainos, siūlomų prekių, paslaugų ar darbų charakteristikų ir visų kitų pasiūlymų sąlygų. Derybos turi būti protokoluojamos, išskyrus atvejus, kai mažos vertės pirkimų apklausa atliekama žodžiu. Derybų protokolą pasirašo Komisijos pirmininkas arba Pirkimo organizatorius ir tiekėjo, su kuriuo buvo derėtasi, įgaliotas atstovas.

### 19.3. Apklausos būdu prekės, paslaugos ar darbai gali būti perkami esant bent vienai iš šių sąlygų:

### 19.3.1. atliekant mažos vertės pirkimus, kai pirkimo vertė neviršija 100 000 Lt (prekėms ir paslaugoms) ar 500 000 Lt (darbams);

19.3.2. kai pirkimo vertė viršija 100 000 Lt (prekėms ir paslaugoms) ar 500 000 Lt (darbams), bet neviršija Tarptautinio pirkimo vertės ribų ir:

### 19.3.2.1. pirkimą būtina atlikti ypač skubiai dėl įvykio, kurio nebuvo galima numatyti. Aplinkybės, kuriomis grindžiama ypatinga skuba, negali priklausyti nuo TVOU delsimo ar neveiklumo;

19.3.2.2. perkama iš socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonių, kuriose dirba daugiau kaip 50 procentų neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintos prekės, teikiamos paslaugos ar atliekami darbai, jei reikalingų prekių, paslaugų ar darbų sąrašus CVP IS paskelbė trys ir daugiau šių įmonių. Jei reikalingų prekių, paslaugų ar darbų sąrašus CVP IS paskelbė mažiau nei trys šių įmonių, pirkimas gali būti vykdomas kreipiantis tik į informaciją paskelbusias įmones;

19.3.2.3. atskiroms pirkimo dalims, kai perkamos panašios prekės, paslaugos ar perkami darbai yra suskirstyti į atskiras dalis, kurių kiekvienai numatoma sudaryti atskirą pirkimo sutartį, jei bendra tokių pirkimo dalių vertė be pridėtinės vertės mokesčio yra ne didesnė kaip 10 procentų bendros visų pirkimo dalių vertės perkant panašias prekes ir paslaugas ir 1,5 procento  – perkant darbus;

19.3.2.4. supaprastintame pirkime, apie kurį buvo skelbta, nebuvo pateikta nė vieno pasiūlymo arba nebuvo nė vieno keliamus reikalavimus atitinkančio pasiūlymo, arba nė vienas dalyvis neatitiko kvalifikacijos reikalavimų, arba gauti mažiau kaip trys supaprastinto atviro konkurso dokumentų reikalavimus atitinkantys pasiūlymai ir dėl to TVOU nutraukė pirkimo procedūras, o pirkimo sąlygos iš esmės nekeičiamos;

19.3.2.5. supaprastintame pirkime, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės Perkančiajai organizacijai nepriimtinos kainos, o pirkimo sąlygos iš esmės nesikeičia ir pirkime dalyvauti kviečiami visi pasiūlymus pateikę tiekėjai, atitinkantys nustatytus minimalius kvalifikacijos reikalavimus;

19.3.2.6. prekės ir paslaugos yra perkamos naudojant reprezentacinėms išlaidoms skirtas lėšas ir perkamas objektas nepasižymi meninėm ar išskirtinėm savybėm. Neatsižvelgiant į tai, kad perkamas objektas nepasižymi meninėmis ar išskirtinėmis savybėmis, Komisija arba Pirkimo organizatorius turi teisę kreiptis į vieną tiekėją, kai pirkimas turi būti įvykdytas skubiai;

###  19.3.2.7. perkamos literatūros, mokslo ir meno kūrinių autorių, atlikėjų ar jų kolektyvo paslaugos;

###  19.3.2.8. perkamos kompiuterinės programos, licencijos;

### 19.3.2.10. perkamos darbuotojų mokymo paslaugos;

### 19.3.2.12. perkamos licencijos naudotis bibliotekiniais dokumentais ar duomenų (informacinėmis) bazėmis;

### 19.3.2.12. perkami muziejų eksponatai, archyviniai ir bibliotekiniai dokumentai,prenumeruojami laikraščiai, dienraščiai, periodiniai leidiniai ir žurnalai;

### 19.3.2.13. perkami meno kūriniai, dovanos ir suvenyrai;

### 19.3.2.14. perkami maisto produktai, smulkios buitinės apyvokos prekės;

19.3.2.15. perkamos prekės, gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

19.3.2.16. prekių biržoje perkamos kotiruojamos prekės;

19.3.2.17. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

19.3.2.18. už prekes atsiskaitoma pagal patvirtintus tarifus (pvz., šaltas vanduo, dujos, elektra ir pan.);

19.3.2.19. perkamos prekės iš valstybės rezervo.

19.4. 19.3.1. punkte nurodytus pirkimus vykdo Pirkimo organizatorius, 19.3.2. punkte nurodytus pirkimus vykdo Komisija.

19.5. Vykdant supaprastintą pirkimą apklausos būdu 19.3 punkte numatytais atvejais, Komisija arba Pirkimo organizatorius turi teisę kreiptis į 1 (vieną) tiekėją:

19.5.1. atliekant mažos vertės pirkimus, kai prekių ar paslaugų pirkimo sutarties vertė neviršija 10 tūkst. Lt, darbų pirkimo sutarties vertė neviršija 30 tūkst. Lt;

### 19.5.2. pirkimą būtina atlikti ypač skubiai dėl įvykio, kurio nebuvo galima numatyti, o pirkimo vertė neviršija 100 000 Lt;

19.5.3. TVOU pagal ankstesnę pirkimo sutartį iš kokio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes perkančiajai organizacijai įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių;

19.5.4. jeigu dėl aplinkybių, kurių nebuvo galima numatyti, paaiškėja, kad reikalingi papildomos prekės, paslaugos ar darbai, kurie nebuvo įrašyti į anksčiau sudarytą pirkimo sutartį, ir tokio pirkimo sutarties ir visų kitų papildomai sudarytų pirkimo sutarčių vertė neviršija tarptautinio pirkimo vertės ribų;

19.5.5. didesnio tiekėjų skaičiaus apklausa reikalautų neproporcingai didelių Komisijos arba Pirkimo organizatoriaus pastangų, laiko ir (ar) lėšų sąnaudų.

19.5.6. potencialių tiekėjų apklausa buvo vykdoma raštu, tačiau nebuvo gauta pasiūlymų arba pateikti pasiūlymai neatitiko Komisijos ar Pirkimų organizatoriaus nustatytų reikalavimų;

### 19.5.7. perkamos literatūros, mokslo ir meno kūrinių autorių, atlikėjų ar jų kolektyvo paslaugos;

### 19.5.8. perkamos kompiuterinės programos, licencijos;

### 19.5.9. perkamos darbuotojų mokymo paslaugos;

### 19.5.10. perkamos licencijos naudotis bibliotekiniais dokumentais ar duomenų (informacinėmis) bazėmis;

### 19.5.11. perkami muziejų eksponatai, archyviniai ir bibliotekiniai dokumentai,prenumeruojami laikraščiai, dienraščiai, periodiniai leidiniai ir žurnalai;

### 19.5.12. perkami meno kūriniai, dovanos ir suvenyrai;

### 19.5.13. perkami maisto produktai, smulkios buitinės apyvokos prekės;

19.5.14. perkamos prekės, gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

19.5.15. prekių biržoje perkamos kotiruojamos prekės;

19.5.16. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

19.5.17. už prekes atsiskaitoma pagal patvirtintus tarifus (pvz., šaltas vanduo, dujos, elektra ir pan.);

19.5.18. perkamos prekės iš valstybės rezervo;

19.5.19. esant kitoms objektyviai pateisinamoms aplinkybėms, dėl kurių neįmanoma apklausti daugiau tiekėjų;

19.5.20. kitais 19.5. punkte nepaminėtais atvejais, jei supaprastintas pirkimas neturi būti privalomai atliekamas kitais šiose taisyklėse numatytais būdais.

###  19.5. Komisija arba Pirkimo organizatorius apklausą vykdo žodžiu arba raštu. Pirkimų organizatorius ar Komisija gali kreiptis į tiekėjus ir paskelbti apie pirkimą TVOU interneto svetainėje. Taip pat galima pasinaudoti viešai tiekėjų pateikta informacija (pvz., reklama internete ir kt.) apie siūlomas prekes, paslaugas, darbus. Toks informacijos gavimas prilyginamas žodinei tiekėjų apklausai. Sprendimą dėl apklausos formos priima Pirkimų organizatorius ar Komisija.

###  19.6. Apklausiant raštu, paklausimai tiekėjams pateikiami paštu, faksu, elektroniniu paštu arba asmeniškai. Tame pačiame pirkime dalyvaujantys tiekėjai turi būti apklausiami ta pačia forma, jei tai įmanoma. Kai teikėjai apklausiami raštu, pasiūlymas turi būti teikiamas taip pat raštu Komisijos ar Pirkimo organizatoriaus nurodyta forma, tvarka ir terminais.

### 19.7. Vykdant šių taisyklių 19.3 punkte nenumatytus pirkimus apklausos būdu, Komisija ar Pirkimo organizatorius privalo apklausti 3 (tris) ar daugiau potencialių tiekėjų, kurie vykdo su pirkimo objektu susijusią veiklą, jei yra pakankamai tokių tiekėjų. Tiekėjų apklausa laikoma įvykusia, jei yra kreiptasi į ne mažiau kaip į 3 (tris) potencialius tiekėjus ir yra gautas bent vienas pasiūlymas.

# **20. Mažos vertės pirkimų ypatumai**

 20.1. Mažos vertės pirkimai atliekami apklausos būdu, jei Pirkimo organizatorius nenusprendžia mažos vertės pirkimą atlikti kitais šiose taisyklėse nustatytais supaprastintų pirkimų būdais, atsižvelgiant į perkamų prekių, paslaugų ar darbų specifiką ar potencialių teikėjų ratą.

20.2. Mažos vertės pirkimus vykdo Pirkimo organizatorius. Pirkimo organizatorius vykdydamas mažos vertės pirkimus vadovaujasi šiomis taisyklėmis.

 20.4. Vykdant mažos vertės pirkimus, bendravimas su tiekėjais gali vykti žodžiu arba raštu (faksu ar elektroniniu paštu). Į teikėjus gali būti kreipiamasi žodžiu, taip pat gauti jų žodinius pasiūlymus ir sudaryti žodinę sutartį galima tik jei pirkimo sutarties vertė neviršija 10 tūkst. Lt.

 20.5. Jei mažos vertės pirkimas atliekamas apklausos būdu ir pirkimo sutarties vertė viršija 10 000 Lt, tiekėjo pateikta informacija yra fiksuojama apklausos pažymoje, kurią pasirašo Pirkimo organizatorius.

 20.6. Jei mažos vertės pirkimas atliekamas kitais supaprastintų pirkimų būdais, pasiūlymus gali būti prašoma pateikti faksu, elektroniniu paštu, CVP IS priemonėmis ar vokuose.

 20.7. Pasiūlymus prašant pateikti vokuose (elektroninėmis priemonėmis – užkoduotus (užšifruotus)), į vokų atplėšimo procedūrą, išskyrus pirkimą, kurio metu deramasi, gali būti kviečiami pasiūlymus pateikę tiekėjai ar jų įgalioti atstovai. Vokų atplėšimo metu skelbiama tiekėjų pasiūlyta kaina, jei vertinama ekonomiškai naudingiausio pasiūlymo vertinimo kriterijumi – vertinamos techninės pasiūlymų charakteristikos.

 20.8. Vykdydama mažos vertės pirkimus, TVOU neprivalo vadovautis taisyklių 5.8, 5.14, 6.1, 7.6, 7.7, 11.2 – 11.8, 11.12, 21.5 – 21.10, 22.4 punktų reikalavimais.

# **21. Preliminarioji sutartis**

21.1. TVOU, atlikusi supaprastintą pirkimą, gali sudaryti preliminariąją sutartį. Preliminariosios sutarties pagrindu ji gali sudaryti vieną ar kelias pirkimo sutartis (toliau šiame skyriuje – pagrindinė sutartis). Tiek sudarydama preliminariąją sutartį, tiek jos pagrindu pagrindinę sutartį, TVOU vadovaujasi Viešųjų pirkimų įstatymu ir šiomis taisyklėmis.

21.2. Preliminarioji sutartis gali būti sudaroma tik raštu, ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis, atliekant prekių ir paslaugų pirkimus, kurių pirkimo sutarties vertė yra mažesnė kaip 10 tūkst. Lt, gali būti sudaroma žodžiu. Tuo atveju, kai pagrindinė sutartis sudaroma žodžiu, taisyklių 21.5 – 21.10 punktuose nustatytas bendravimas su tiekėjais gali būti vykdomas žodžiu.

21.3. Preliminariąja sutartimi šalys susitaria nustatyti sąlygas, taikomas preliminariosios sutarties pagrindu sudaromai pagrindinei pirkimo sutarčiai. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekiai ar apimtys ar kainos, kiekių ar apimčių nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. TVOU gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės pirkimo sutarties sąlygas.

21.4. TVOU gali sudaryti preliminariąją sutartį su vienu arba su keliais tiekėjais. Tais atvejais, kai preliminarioji sutartis sudaroma su keliais tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacinius reikalavimus atitinkančių ir priimtinus pasiūlymus pateikusių tiekėjų. Pagrindinė sutartis sudaroma tik su tais tiekėjais, su kuriais buvo sudaryta preliminarioji sutartis.

21.5. Tais atvejais, kai preliminarioji sutartis sudaryta su vienu tiekėju ir joje buvo nustatytos visos pagrindinės pirkimo sutarties sąlygos, pagrindinė pirkimo sutartis sudaroma pagal preliminariojoje sutartyje nustatytas sąlygas, kreipiantis į tiekėją raštu dėl pagrindinės pirkimo sutarties sudarymo.

21.6. Tais atvejais, kai preliminarioji sutartis sudaryta su vienu tiekėju ir joje buvo nustatytos esminės, bet ne visos pagrindinės pirkimo sutarties sąlygos, TVOU kreipiasi į tiekėją raštu, prašydama papildyti pasiūlymą iki nustatyto termino ir nurodo, kad papildymas negali keisti pasiūlymo esmės.

21.7. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminarioje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai, tačiau ne visais atvejais, taikomas eiliškumo principas: TVOU pirmiausia raštu kreipiasi į tiekėją, kurį laiko geriausiu, siūlydama sudaryti preliminariosios sutarties pagrindu pagrindinę pirkimo sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties, TVOU raštu kreipiasi į kitą tiekėją, iš likusių tiekėjų laikomą geriausiu, siūlydama sudaryti pagrindinę sutartį, ir t. t., kol pasirenkamas tiekėjas, su kuriuo bus sudaroma pagrindinė sutartis.

21.8. Tais atvejais, kai preliminarioji sutartis sudaryta su keliais tiekėjais, pagrindinė gali būti sutartis sudaroma atnaujinant tiekėjų varžymąsi tokiomis pačiomis, kokios nustatytos preliminariojoje sutartyje, arba patikslintomis, o jeigu būtina, kitomis nei preliminariojoje sutartyje nustatytomis sąlygomis šių taisyklių 21.10 punkte nurodyta tvarka.

21.9. Atnaujindama tiekėjų varžymąsi TVOU:

21.9.1.  raštu kreipiasi į visus tiekėjus, su kuriais sudaryta preliminarioji sutartis, ir prašo iki nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;

21.9.2. išrenka geriausią pasiūlymą pateikusį tiekėją, vadovaudamasi preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu tiekėju sudaro pagrindinę sutartį.

21.10. Pagrindinė sutartis preliminariosios sutarties pagrindu gali būti sudaroma iš karto, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

# **21. Pirkimo sutartis**

22.1. TVOU sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Tiekėjas sudaryti pirkimo sutarties kviečiamas raštu (išskyrus atvejus, kai supaprastintas pirkimas vykdomas apklausos būdu, nebent Komisija ar Pirkimo organizatorius nusprendžia kitaip). Kvietime sudaryti pirkimo sutartį, nepažeidžiant taisyklių 22.2 ir 22.3 punkto reikalavimų, nurodomas laikas, iki kada reikia atvykti sudaryti pirkimo sutarties.

22.2. Pirkimo sutartis negali būti sudaryta, kol nesibaigė Viešųjų pirkimų įstatyme nustatyti tiekėjų pretenzijų pateikimo ir ieškinio pateikimo terminai, bet ne anksčiau kaip po 15 dienų nuo pasiūlymų eilės išsiuntimo dalyviams dienos, išskyrus šiuos atvejus:

22.2.1. kai pagrindinė pirkimo sutartis sudaroma preliminariosios sutarties pagrindu arba taikant dinaminę pirkimo sistemą;

22.2.2. kai pasiūlymą pateikia tik vienas tiekėjas;

22.2.3. atliekant mažos vertės pirkimus, kai bendravimas su tiekėju vyksta žodžiu;

22.2.4. kai pirkimo sutarties vertė mažesnė kaip 10 tūkst. Lt.

22.3. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, tai TVOU siūlo sudaryti pirkimo sutartį tiekėjui, kurio pasiūlymas pagal patvirtintą pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:

22.3.1. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;

22.3.2. tiekėjas neatvyksta sudaryti pirkimo sutarties TVOU nurodytu laiku;

22.3.3. tiekėjas atsisako sudaryti pirkimo sutartį pirkimo dokumentuose nustatytomis sąlygomis,

22.3.4. ūkio subjektų grupė, kurios pasiūlymas pripažintas geriausiu, neįgijo TVOU reikalaujamos teisinės formos;

22.3.5. teikėjas pateikė melagingą informaciją apie savo kvalifikaciją.

22.4. Sudarant pirkimo sutartį negali būti keičiama laimėjusio tiekėjo pasiūlymo kaina ar derybų protokole užfiksuota galutinė derybų kaina ir pirkimo dokumentuose bei pasiūlyme nustatytos sąlygos.

22.5. Pirkimo sutartis sudaroma raštu, išskyrus atvejus, kai pagal šias taisykles pirkimo sutartis gali būti sudaroma žodžiu.

22.6. Pirkimo sutartys sudaromos ne ilgiau negu trims metams. Jei pirkimo sutarties terminas neapibrėžtas, laikoma, kad sutartis sudaryta 3 metams. Pirkimo sutartys, gali būti sudaromos ilgiau kaip 3 metams, jei jos atitinka kriterijus ir atvejus, nustatytus Lietuvos Respublikos Vyriausybės 2006-05-05 nutarimu Nr. 432„Dėl viešojo pirkimo–pardavimo sutarčių, sudaromų ilgiau kaip 3 metams, terminų nustatymo kriterijų ir atvejų, kuriais gali būti sudaromos tokios sutartys, aprašo patvirtinimo“.

22.7. TVOU pirkimo dokumentuose gali nustatyti pirkimo sutarties atlikimo sąlygas, susijusias su socialinėmis ir aplinkos apsaugos reikmėmis, jei jos atitinka Europos Bendrijos teisės aktus.

22.8. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatyme nustatyti principai ir tikslai beitokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Gali būti kreipiamasi tik dėl tokių pirkimo sutarties sąlygų, kurių keitimo aplinkybių atsiradimo pirkimo sutarties šalys negalėjo numatyti pasiūlymo pateikimo metu, aplinkybių negali kontroliuoti ir jų kilimo rizikos neprisiėmė nei viena iš pirkimo sutarties šalių.

# **23. Supaprastintų pirkimų ataskaitos**

### 23.1. TVOU privalo Viešųjų pirkimų tarnybai raštu pateikti visų per finansinius metus atliktų pirkimų, kai pagal preliminariąsias pirkimo sutartis sudaromos pagrindinės sutartys, ir visų per finansinius metus atliktų mažos vertės pirkimų ataskaitas. Šioje ataskaitoje TVOU taip pat privalo pateikti duomenis apie visus per kalendorinius metus atliktus pirkimus pagal Viešųjų pirkimų įstatymo 91 straipsnį. Ataskaita pateikiama per 30 dienų pasibaigus ataskaitiniams finansiniams metams.

### 23.2. TVOU privalo Viešųjų pirkimų tarnybai raštu pateikti kiekvienos per finansinius metus įvykdytos ar nutrauktos sutarties (preliminariosios sutarties) ataskaitą, išskyrus ataskaitą, sudarytą atliekant mažos vertės pirkimus ar atliekant pirkimus pagal sudarytą preliminariąją sutartį. Ataskaita pateikiama ne vėliau kaip per 14 dienų, įvykdžius ar nutraukus pirkimo sutartį.

### 23.3. TVOU privalo Viešųjų pirkimų tarnybai pateikti pirkimo procedūrų ataskaitą, kuri yra pildoma dalimis CVP IS ir baigiama pildyti ne vėliau kaip per 5 darbo dienas pasibaigus pirkimui.

### 23.4. Taisyklių 23.1 – 23.3 punktuose nurodytos ataskaitos, išskyrus konfidencialią informaciją, skelbiamos CVP IS ir TVOU tinklalapyje.

### \_\_\_\_\_\_\_\_\_\_\_\_\_\_\_\_\_\_\_

1. Pagal Europos Komisijos 2007 m. gruodžio 4 d. reglamento iš dalies keičiančio Europos Parlamento ir Tarybos direktyvų 2004/17/EB ir 2004/18/EB nuostatas dėl ribų, taikomų sudarant viešojo pirkimo sutartis Nr. 1422/2007 1 str. pirkimams netaikomos 2004/17/EB direktyvos nuostatos, jei prekių ir paslaugų pirkimų vertė neviršija 1 422 544 Lt (412 000 EUR), o darbų pirkimų atveju neviršija 17 781 920 Lt (5 150 000 EUR). [↑](#footnote-ref-1)
2. Pagal Europos Komisijos 2007 m. gruodžio 4 d. reglamento iš dalies keičiančio Europos Parlamento ir Tarybos direktyvų 2004/17/EB ir 2004/18/EB nuostatas dėl ribų, taikomų sudarant viešojo pirkimo sutartis Nr. 1422/2007 tokios pirkimų ribos yra 276 224 Lt (80 000 EUR) perkant paslaugas ar panašias prekes, 3 452 800 Lt (1 000 000 EUR) – perkant darbus, jeigu bendra tokių pirkimo dalių vertė yra ne didesnė kaip 20 procentų bendros visų pirkimo dalių vertės. [↑](#footnote-ref-2)